Evolusie: Wat sê Solidariteit? | Netwerk24
Evolusie: Wat sê Solidariteit?
Deur Pienkes du Plessis, Somerset-Wes 02 Augustus 2020 00:03
Pienkes du Plessis, Somerset-Wes, skryf:
Solidariteit se Skoleondersteuningsentrum (SOS) het met die sotlikste optrede vorendag gekom wat ek in 'n baie lang tyd beleef het. (Lees hier.)
Die heer Basie Basson, in 'n SOS-paneelbespreking oor evolusie, verkondig in sy gruwelike onkunde dat die evolusieleer nie by die natuurkundige Darwin ontstaan het nie, maar "by die duiwel". En nou wil hulle nóg 'n aanlyn seminaar hou en hulpbronne insluit sodat "onderwysers met min moeite alternatiewe aan Christen-leerlinge kan bied waar evolusie in die kurrikulum as enigste moontlikheid aangebied word". Bid jou aan! G'n wonder dat die gerekende paleontoloog dr. Jurie van den Heever die optrede van die SOS teenoor kinders as "krimineel" beskryf nie.
Solidariteit moet nou ondubbelsinnig standpunt inneem: Ondersteun die beweging dié optrede? Sê vir ons dat ons kan weet of ons aan 'n organisasie behoort wat primitiewe, gruwelik oneerlike perspektiewe voorstaan en ons kinders met belaglike leuens indoktrineer of nie.